Kiwi-juwelier: Nie eens SA se misdaad is só erg‘n Skermgreep van die laaste voorval by Haddadin se juwelierswinkel in Auckland, Nieu-Seeland. (Skermgreep: Newshub) ŉ Juwelier van Auckland in Nieu-Seeland wat die afgelope sewe maande drie keer onder rowerbendes deurgeloop het, sê nie eens in Suid-Afrika is misdaad so erg nie. Thabat Haddadin het aan die Nieu-Seelandse Newshub gesê sy winkel, Tj Handcrafted, is Maandagmiddag vir die derde keer beroof. Kringtelevisiebeeldmateriaal van die voorval wys hoe die aanvallers vertoonkaste stukkend slaan en juwele gryp. Die aanvallers het gevlug en die polisie is steeds op soek na hulle. Haddadin sê hy voel nie meer veilig om te gaan werk nie. “Ons weet nie wat om te sê nie. Dit word iets wat elke oomblik kan gebeur. Om die waarheid te sê, ek het vyf jaar lank goud en diamante in Johannesburg verkoop en ek het nooit, ooit so iets daar ondervind nie. “Ons praat van Johannesburg, waar daar ŉ geweldige hoë misdaadsyfer is.” Volgens Haddadin het hy al in vier verskillende lande gewoon en nêrens het hy al so onveilig as in Nieu-Seeland gevoel nie. “Ek het nog nooit so onveilig gevoel as in die laaste twee of drie jaar in Nieu-Seeland nie. Ek weet nie wat aan die gang is nie; ek voel net nie meer veilig nie.” Nie net kos die rooftogte hom geld nie, dit is ook geweldig traumaties vir die werkers betrokke. Tydens Maandag se rooftog moes ŉ werker agter ŉ toonbank skuil. Volgens Haddadin is die werknemer verpletter. “Toe ek haar sien, het sy dadelik begin huil. Sy is ŉ jong vrou… om gedreig te word dat jy oor die kop geslaan gaan word, is nie ŉ grap nie.” Die voorvalle het hom reeds duisende rande gekos en elke dag wat sy winkel gesluit bly, kos selfs meer. “Alles wat hulle uit die winkel geneem het en al die skade wat hulle aangerig het… Hulle het alles stukkend geslaan en al die bates verwoes.” Al wat hy nou kan doen, het Haddadin aan Newzhub gesê, is om veiligheid by die winkel op te skerp. Hy vrees egter dit gaan nie genoeg wees nie. Volgens die webwerf is Auckland die afgelope paar maande in die greep van ŉ misdaadvlaag. Polisiestatistieke wys dat inbrake tussen Junie verlede jaar en Mei vanjaar van 17 166 tot 21 457 opgeskiet het. Diefstalvoorvalle het in dieselfde tydperk van 49 680 tot 59 078 toegeneem.